**Christian Werring Clem** (født 6. januar 1973) er en tidligere fotballspiller.

Han er født og oppvokst i Danmark av norske foreldre der far er fra Oslo og hans mor fra Drammen, og snakker norsk flytende. Som venstrebent angrepsspiller markerte Clem seg for det norske publikummet da han scoret et fenomenalt seiersmål på volley i det norske U-21 landslagets ettmålsseier på hjemmebane over Nederland i EM-kvalifisering i oktober 1994.

Clem forlot barndomsklubben Vedbæk til fordel for Lyngby som andre års juniorspiller. Med overgang til Lyngby fulgte han i fotsporene til sin fem år eldre bror Knut som hadde spilt A-kamper for klubben. Clem debuterte for Lyngby på høsten 1991 i en sesong klubben vant sitt andre seriemesterskap. 

Av mangel på fast spilletid valgte Clem å forlate Lyngby sommeren 1993. Etter å ha spilt én kamp i Intertotocupen for FC København under prøvespill, signerte han for BK Frem som nettopp var rykket ned fra Superligaen. Da Frem allerede i oktober gikk konkurs og stod foran tvangsnedrykk, gikk Clem tilbake til Lyngby i sesongens vinterpause. Gjensynet med Lyngby viste seg å bli kortvarig. Allerede før sesongen ble påbegynt igjen etter vinterpausen var han på flyttefot igjen fordi han ikke følte han ville bli satset på. Ferden gikk videre til Fremad Amager, der han bidro til at klubben endte sesongen med opprykk til Superligaen.

Fremad gjorde en god start på 1994/95-sesongen. Som en av grunnspillets store overraskelser tiltrakk Clem seg interesse fra Brøndby, FC København, Lyngby og Odense. Etter samtaler med flere klubber ble Clem klar for Brøndby ved årsskiftet til 1995. Hos Brøndby ble han lagkamerat med norske Dan Eggen. Clem var nære på å ende sesongen med dansk seriemesterskap, da Brøndby knivet med Aalborg helt til siste serierunde. Med tap i siste serierunde mot byrival FC København, endte Brøndby sesongen med andre plass på tabellen. Under hans første hele kamp for Brøndby pådro han seg en ankelskade som førte til at kampen 21. april 1995 også ble hans siste fotballkamp på høyt nivå. Halvannet år senere så han seg tvunget av ankelskaden til å gi opp karrieren som profesjonell fotballspiller.

Selv om ankelskaden ikke lenger tillot ham å spille på høyere nivå, har han spilt fotball igjen sammen med sine to brødre Knut og Frederik for Vedbæk i lavere divisjoner ved siden av en karriere som jurist.

Karriereoversikt
----------------

| Sesong | Klubb | Land | Nivå | Liga | Kamper | Mål
  |
| --- | --- | --- | --- | --- | --- | --- |
| 1991/92
  | Lyngby | Danmarks flagg | 1
  | Superligaen | 4
  | 1
  |
| 1992/93
  | Lyngby
  | Danmarks flagg | 1
  | Superligaen | 10
  | 0
  |
| 1993/94
  | FC København | Danmarks flagg | 1
  | Superligaen | 0
  | 0
  |
| 1993/94
  | Frem | Danmarks flagg | 2
  | 1. division |  |  |
| 1993/94
  | Fremad Amager | Danmarks flagg | 2
  | 1. division |  |  |
| 1994/95
  | Fremad Amager
  | Danmarks flagg | 1
  | Superligaen | 15
  | 5
  |
| 1994/95
  | Brøndby | Danmarks flagg | 1
  | Superligaen | 3
  | 1 |

Referanser
----------

1. ↑  Leif Stang (12. oktober 1994). «Norsk fotballhelt fra Danmark». *Dagbladet*. s. 31.
2. ↑  Ivar Thoresen (26. oktober 1994). «Clem scoret igjen». *Dagbladet*. s. 31.
3. ↑  Vaclav Pletanek (15. desember 1994). «Clem julas ønskespiller». *Dagbladet*. s. 25.
4. ↑  *Dagbladet*. 16. desember 1994. s. 29.  Manglende eller tom `|tittel=` (hjelp)
5. ↑  Mads Rømert (13. november 2000). «Fodboldinvalid som 22-årig». Jyllands-Posten.

Eksterne lenker
---------------

* (en) Christian Werring Clem – Transfermarkt Rediger på Wikidata

* (no) Christian Werring Clem – Norges Fotballforbund Rediger på Wikidata

* (en) Christian Werring Clem – FBref Rediger på Wikidata
* Profil hos FC København
* Profil hos SuperStats
* Profil hos Brøndby Statistikk